b'\n_START_ARTICLE_\nSvetovni dan u\xc4\x8diteljev\n_START_PARAGRAPH_\nSvetovni/Mednarodni dan u\xc4\x8diteljev obele\xc5\xbeujemo 5. oktobra. Odlo\xc4\x8ditev o tem dnevu je bila sprejeta na Mednarodni konferenci o izobra\xc5\xbeevanju leta 1993 v \xc5\xbdenevi zato, ker je bil na ta dan leta 1966 na medvladni konferenci v organizaciji UNESCO in Mednarodne organizacije dela (ILO) sprejet dokument Priporo\xc4\x8dila o polo\xc5\xbeaju u\xc4\x8diteljev, ki je veljaven \xc5\xa1e danes. Priporo\xc4\x8dila jasno dolo\xc4\x8dajo pravice in dol\xc5\xbenosti vzgojiteljev in u\xc4\x8diteljev ter govorijo o polo\xc5\xbeaju, ki bi ga le-ti glede na zahtevnost dela morali imeti v dru\xc5\xbebi. Opredeljujejo tudi odgovornost vlad, ki naj u\xc4\x8diteljem in njihovim organizacijam omogo\xc4\x8dijo sodelovanje pri odlo\xc4\x8danju o zanje pomembnih vpra\xc5\xa1anjih. Od takrat imajo na ve\xc4\x8d \xc5\xa1olah poseben program za 5. oktober.'